Θεσπίζει κανόνες σχετικά με τον τρόπο που οι αγρότες μπορούν να χρησιμοποιούν την ιλύ καθαρισμού λυμάτων* ως λίπασμα, ώστε να αποφεύγονται επιβλαβείς επιπτώσεις στο περιβάλλον και την ανθρώπινη υγεία, διασφαλίζοντας ότι λαμβάνονται υπόψη οι ανάγκες θρέψης των φυτών και ότι δεν υπάρχουν δυσμενείς επιπτώσεις στην ποιότητα του εδάφους και των επιφανειακών και υπόγειων υδάτων. Για τον σκοπό αυτόν, θεσπίζει οριακές τιμές για τις επιτρεπόμενες συγκεντρώσεις στο έδαφος 7 βαρέων μετάλλων που μπορεί να είναι τοξικά για τα φυτά και για τον άνθρωπο. Αυτά τα βαρέα μέταλλα είναι: το κάδμιο ο χαλκός το νικέλιο ο μόλυβδος ο ψευδάργυρος ο υδράργυρος το χρώμιο. Απαγορεύει τη χρησιμοποίηση της ιλύος καθαρισμού λυμάτων που προκαλεί υπέρβαση αυτών των οριακών τιμών στις συγκεντρώσεις των εν λόγω βαρέων μετάλλων στα εδάφη. Το 2018 η οδηγία τροποποιήθηκε από την οδηγία (ΕΕ) 2018/853 όσον αφορά τους διαδικαστικούς κανόνες στον τομέα των περιβαλλοντικών εκθέσεων. Το 2019 η οδηγία τροποποιήθηκε από τον κανονισμό (ΕE) 2019/1010 ο οποίος ευθυγραμμίζει και εξορθολογίζει τις υποχρεώσεις υποβολής εκθέσεων στη νομοθεσία για το περιβάλλον. Οι ακριβείς οριακές τιμές απαριθμούνται στα παραρτήματα της οδηγίας: παράρτημα IA — βαρέα μέταλλα στο έδαφος, παράρτημα IΒ — βαρέα μέταλλα στην ιλύ, παράρτημα IΓ — ανώτατες ετήσιες ποσότητες βαρέων μετάλλων που μπορούν να προστίθενται στο έδαφος. Κανονικά, η ιλύς πρέπει να υφίσταται επεξεργασία* πριν χρησιμοποιηθεί στη γεωργία. Ωστόσο, σε ορισμένες χώρες της Ευρωπαϊκής Ένωσης (ΕΕ) οι γεωργοί επιτρέπεται να χρησιμοποιούν μη επεξεργασμένη ιλύ, εφόσον εγχέεται ή παραχώνεται στο έδαφος. Σε ορισμένες περιπτώσεις, η ιλύς δεν μπορεί να χρησιμοποιείται καθόλου στη γεωργία: σε λειμώνες που πρόκειται να χρησιμοποιηθούν για βοσκή ή σε ζωοτροφές που πρόκειται να συγκομιστούν, πριν από την πάροδο τουλάχιστον 3 εβδομάδων, σε καλλιέργειες οπωροκηπευτικών κατά την περίοδο της βλάστησης, Αυτός ο κανόνας δεν περιλαμβάνει τα οπωροφόρα δένδρα, σε έδαφος που χρησιμοποιείται για την καλλιέργεια οπωροκηπευτικών που έρχονται συνήθως σε άμεση επαφή με το έδαφος και καταναλώνονται σε νωπή κατάσταση. Αυτή η απαγόρευση ισχύει 10 μήνες πριν από τη συγκομιδή και κατά τη διάρκεια της ίδιας της συγκομιδής. Την ευθύνη διασφάλισης ότι η χρησιμοποίηση της ιλύος από τους γεωργούς δεν υπερβαίνει τα νόμιμα όρια φέρουν οι εθνικές αρχές, οι οποίες οφείλουν να προβαίνουν σε δειγματοληψία και ανάλυση της ιλύος και του εδάφους επάνω στο οποίο χρησιμοποιείται αυτή, και να τηρούν ενημερωμένα βιβλία σχετικά με: την ποσότητα ιλύος που παράγεται και χρησιμοποιείται στη γεωργία, τη σύνθεση και τα χαρακτηριστικά της ιλύος, τον τρόπο επεξεργασίας της ιλύος, το πού χρησιμοποιείται και το ποιος χρησιμοποιεί την ιλύ. Μετά τη θέσπιση του κανονισμού (ΕΕ) 2019/1010, από την 1η Ιανουαρίου 2022, οι χώρες της ΕΕ πρέπει επιπρόσθετα να τηρούν βιβλία με κάθε άλλη πληροφορία που παρέχουν στην Ευρωπαϊκή Επιτροπή σχετικά με τη μεταφορά στο εθνικό δίκαιο και την εφαρμογή της οδηγίας. Πρέπει επίσης να παρουσιάζουν τις πληροφορίες που σημειώθηκαν στα βιβλία αυτά, κατά τέτοιον τρόπο ώστε τα ψηφιακά δεδομένα να αναφέρονται σε μία συγκεκριμένη τοποθεσία η γεωγραφική περιοχή. Οι χώρες της ΕΕ απαιτείται να αποστέλλουν στην Επιτροπή, ανά τριετία, πληροφορίες σχετικά με την εφαρμογή της παρούσας οδηγίας, μέσω μιας τομεακής έκθεσης η οποία θα καλύπτει και τις άλλες σχετικές κοινοτικές οδηγίες, βάσει του ερωτηματολογίου που προβλέπεται στην απόφαση 94/741/ΕΚ της Επιτροπής. Η απόφαση (ΕΕ) 2018/853 απαιτεί αυτές οι τομεακές αναφορές να καταρτίζονται βάσει ερωτηματολογίου ή σχεδιαγράμματος το οποίο εγκρίνει η Επιτροπή μέσω εκτελεστικής πράξης. Η έκθεση πρέπει να αποστέλλεται στην Επιτροπή εντός 9 μηνών από τη λήξη της τριετίας την οποία καλύπτει. Ο κανονισμός (ΕΕ) 2019/1010, του οποίου οι αλλαγές στην παρούσα οδηγία θα εφαρμόζονται από την 1η Ιανουαρίου 2022, απλουστεύει τη διαδικασία υποβολής εκθέσεων. Επιδιώκει επίσης να διασφαλίσει ότι οι χώρες της ΕΕ παρέχουν τις πληροφορίες με μεγαλύτερη διαφάνεια και ότι το κοινό μπορεί να έχει πρόσβαση στις πληροφορίες το ταχύτερο δυνατόν. Τα βιβλία που αναφέρονται ανωτέρω πρέπει να καθίστανται διαθέσιμα στο κοινό με εύκολα προσβάσιμο τρόπο κάθε ημερολογιακό έτος, εντός 8 μηνών από το τέλος του σχετικού ημερολογιακού έτους, ενώ πρέπει επίσης να υποβάλλονται και στην Επιτροπή. Η Επιτροπή δημοσιεύει τακτική έκθεση για τη χρησιμοποίηση της ιλύος στη γεωργία της ΕΕ, στην οποία συγκεντρώνονται οι πληροφορίες που έχουν υποβάλει οι μεμονωμένες χώρες επί του θέματος.